Kvinne satt fast i handlevogn - måtte klippes løs av fem brannmenn
Ved 6-tiden søndag morgen fikk 110-sentralen i Drammen nødanropet fra en av kvinnens venner. Ettersom det spesielle opptrinnet fant sted utenfor en Statoil-stasjon i Sem sentrum, ble det brannvesenet i Tønsberg sin oppgave å komme den «handlevognfaste» kvinnen til unnsetning. - Det var et spesielt oppdrag å få, men vi rykket ut med fem brannmenn. Da vi kom frem var kvinnen svært fortvilet og hadde veldig vondt, men hun ble veldig glad da hun så oss, sier Harald Nordnes, brannmester i Tønsberg.Han forteller at brannmannskapene ved hjelp av en kjettingsaks klippet barnesetet i handlevognen i småbiter. Deretter ble vognen og kvinnen vippet over på siden, slik at hun kunne krabbe ut, mens de fem vennene hennes stod og ventet. - Det var nok ikke slik de hadde sett for seg utfallet av påfunnet. Men de hadde nok litt innabords også, sier Nordnes og humrer. Ifølge brannmesteren ble vennegjengen svært fornøyd med brannvesenets raske respons.- Det var litt flaue også, så vi forsvant hvert til vårt da vi hadde fått henne løs. Dette er jo en gladhistorie, så det var lett stemning i bilen vår på vei tilbake til stasjonen, sier Nordnes. - Jeg har vært i brannvesenet i 27 år, men jeg har aldri rykket ut til voksne personer som sitter fast i handlevogn.Hendelsen i Sem sentrum er ikke helt ulik en historie som vakte oppsikt i Storbritannia i midten av januar. Sammen med venninnen Jade Dickerson hadde Serena Curtis (31) feiret jentekveld i Oxford, mens barna var satt bort til nær familie. Utpå natten ville Serena teste hvordan det var å sitte i lillegutts barnestol, og fikk tredd kroppen sin inn i stolen. Gladfulle Serena klarte ikke på noe vis å frigjøre seg fra stolen som hadde fanget henne i et grep det var umulig å komme ut av. Dermed ble telefonen brukt til å ringe brannvesenet med, og staute karer rykket ut - for deretter å rykke Serena ut av barnestolen.
Brannvesenet i Tønsberg fikk et noe uvanlig oppdrag søndag morgen, da en kvinne hadde kilt fast bena i barnesetet på en handlevogn.